**Matti Kuusela** (s. 12. kesäkuuta 1956) on eläkkeellä oleva suomalainen toimittaja. Hän työskenteli *Aamulehdessä* lähes 40 vuoden ajan. Kuusela sai urallaan monia journalismialan palkintoja. Vuonna 2024 Kuusela paljasti elämäkerrassaan *Journalisti - Toisenlainen toimittaja* (Warelia 2024, sivut 104, 157 ja 263-264) että hän on kirjoittanut kolmeen juttuunsa keksimäänsä aineistoa. Lisäksi hän arvioi Ylen haastattelussa käyttäneensä fiktiota noin seitsemässä jutussaan.

Ura
---

Matti Kuusela aloitti toimittajanuransa vuonna 1981 ja toimi vakituisena toimittajana *Aamulehdessä* vuodesta 1983 vuoteen 2020, jolloin hän jäi eläkkeelle. Tämän jälkeen Kuusela jatkoi satunnaisena avustajana. Kuusela työskenteli urheilutoimittajana, sunnuntaisivujen toimittajana ja vuodesta 2000 alkaen kulttuuritoimittajana.

Pääosan urastaan Kuusela on toiminut kerronnallisen journalismin parissa ja tehnyt muun muassa reportaaseja, matkakertomuksia, henkilöhaastatteluja ja kolumneja. Hän on saanut urallaan useita merkittäviä palkintoja, kuten Valtion tiedonjulkistamispalkinnon, Tutkivan journalismin Lumilapio-palkinnon, Sanomalehtien Liiton Vuoden paras sanomalehtijuttu -palkinnon ja yhdessä valokuvaaja Raine Lehtorannan kanssaBonnierin Suuren journalistipalkinnon Vuoden juttu -sarjassa. Kuusela tunnettiin erityisesti ulkomaan reportaasimatkoistaan, joita hän teki eri puolille maailmaa, Aasiaan, Lähi-itään, Venäjälle ja Ukrainaan. Kuusela toimi myös Pekingin kirjeenvaihtajana puoli vuotta vuonna 2004.

Vuonna 2016 *Aamulehti* sai Julkisen sanan neuvostolta langettavan päätöksen Matti Kuuselan kirjoittamasta reportaasista. *Aamulehden* katsottiin rikkoneen hyvää journalistista tapaa ja neuvosto antaa sille huomautuksen.

Kuusela asuu Nokialla vaimonsa kanssa. Heillä on kaksi aikuista lasta.

Kuuselan elämäkerrassa kerrotaan fiktion käytöstä
-------------------------------------------------

Maaliskuussa 2024 Kuusela paljasti elämäkerrassaan *Journalisti - Toisenlainen toimittaja* (Warelia 2024), että oli kirjoittanut kolmeen *Aamulehden julkaisemaan* juttuunsa sepitettyjä kohtauksia ja ihmisiä. Sen sijaan hän kertoo, ettei 'ole koskaan vääristellyt kenenkään haastateltavan sanomisia". Elämäkerran julkaisun jälkeen *Aamulehti* poisti verkosta 551 Kuuselan kirjoittamaa juttua ja käynnisti sisäisen selvityksen. Aamulehden mukaan sepitettä sisältävien juttujen kokonaismäärää on vaikea selvittää.

Kuusela sanoo käyttäneensä kirjoituksissaan tyylikeinoina liioittelua, sarkasmia ja hämmästelyä. Kuuselan mukaan lukijoiden pitäisi ymmärtää, että kaikki jutut eivät ole täysin totta. Kuuselan mukaan Aamulehden päätös poistaa tämän jutut verkosta tuhoaa hänen elämäntyönsä. Poistoista on tehty kantelu Julkisen sanan neuvostoon.

*Aamulehden* entisten ja nykyisen päätoimittajan näkemykset tapauksesta eroavat. Kuuselaa ovat puolustaneet vuosina 1998–2010 päätoimittajana toiminut Matti Apunen ja vuosina 2010–2017 vastaavana päätoimittajan toiminut Jouko Jokinen. Apunen on puolustanut Kuuselan kokeellista tyyliä ja sanonut ymmärtävänsä kontekstin, missä jutut on julkaistu. Hänen mielestään journalismissa pitäisi olla tilaa kokeiluille ja leikittelylle, kunhan konteksti on selvä. Apusen mukaan uutisjutuissa rajat ovat ehdottomia, mutta kokeellinen lehtiteksti on eri asia. Jokisen mukaan Kuusela teki journalismia omalla tavallaan. Hänen mukaansa lukijoiden tuli "odottaa jotain ihan muuta kuin normaalia uutistekstiä", kun jutun kirjoittaja oli Kuusela.

*Aamulehden* nykyinen päätoimittaja Sanna Keskinen on puolustanut lehden päätöstä poistaa Kuuselan jutut verkosta. Keskisen mukaan Kuuselan itse kirjoittama kuvaus muistelmateoksessa on "aika vastaansanomaton todistus siitä, että ongelmia on todennäköisesti muissakin kuin noissa kolmessa jutussa"  Keskinen nostaa esimerkiksi sen, että muistelmateoksessaan Kuusela kuvaa, kuinka päätti puolustaa Kiira Korven runokirjaa muun muassa siksi, että Korven äiti on Kuuselan kurssitoveri: "Haluan, että hän tulee juttelemaan kanssani myös seuraavassa kurssitapaamisessa. Tällaista se on. Suomalainen journalismi." 

Vuosina 2018–2023 Aamulehden vastaavana päätoimittajana toimineen Jussi Tuulensuun mukaan journalismissa tulee kirjoittaa vain totta.

Kuuselan tapausta on verrattu vastaaviin Suomessa ja maailmalla.

Tunnustukset
------------

* Valtion tiedonjulkistamispalkinto vuonna 1994
* Tutkivan journalismin Lumilapio-palkinto vuonna 1995
* Sanomalehtien Liiton Vuoden paras sanomalehtijuttu -tunnustus vuonna 2006
* Bonnierin vuoden juttu 2006, "Bakusta Pekingiin", Aamulehti (joulukuu 2006)
* Kalle Kaiharin kulttuurisäätiön palkinto vuoden kulttuuriteosta 2019.

Huomautukset
------------

1. ↑  Vastaavia valeuutistapauksia maailmalla. Vuonna 2002 uutistoimisto AP irtisanoi toimittaja Christopher Newtonin valeuutisten takia. Seuraavana vuonna *New York Timesin* toimittaja Jayson Blair paljastui valehtelijaksi. Vuonna 2018 *Der Spiegel* -lehden Claas Relotius jäi kiinni faktojen vääristelystä ja haastateltavien keksimisestä. Vuonna 2022 *USA Today* poisti 23 juttua keksittyjen lähteiden takia. Tunnettuja tapauksia ovat myös *The New Republic* -lehden toimittaja Stephen Glass (tapauksen pohjalta tehty *Väritetty totuus* -elokuva) ja *The Boston Globen* kolumnisti Patricia Smith 1990-luvulla; Janet Cooke, joka vuonna 1980 voitti Pulitzerin *The Washington Post* -lehteen keksimällään jutulla; sekä Nik Cohn, jonka *New York* -lehteen keksimä juttu antoi aiheen elokuvalle *Saturday Night Fever* (1977) .
2. ↑  Vastaava valeuutistapaus Suomessa. *Iltalehti* joutui toukokuussa 2023 poistamaan verkkosivuiltaan 33 Ukrainan sotaa käsitellyttä artikkelia. Lehden selvitys paljasti avustajan toiminnassa epäeettisyyksiä, kuten kuvien väärinkäyttöä eri aikoina ja paikoissa. Tämä herätti epäilyksiä myös muiden juttujen tietojen totuudenmukaisuudesta.

Lähteet
-------

1. 1 2 3 4 5 6   Annu Laine: 60 vuotta: Toimittaja Matti Kuusela antaa viisi ja puoli neuvoa *Aamulehti*.  13.6.2016.  Arkistoitu 31.1.2018. Viitattu 31.1.2018.
2. 1 2 3  Anu Leena Hankaniemi, Antti Palomaa: Matti Kuusela Ylelle: En arvannut, että minua ruvetaan syyttämään *Yle*.  22.3.2024.
3. ↑  Facebook *www.facebook.com*. Viitattu 10.4.2024.
4. 1 2 3 4 5 6  Aamulehti poistaa 551 toimittaja Matti Kuuselan juttua verkosta *Aamulehti*.  22.3.2024.
5. ↑  6193/SL/16 LANGETTAVA. *Julkisen sanan neuvosto*.  21.9.2016. Viitattu 26.3.2024.
6. ↑  Matti Kuusela Ylelle: En arvannut, että minua ruvetaan syyttämään – myönsi keksineensä juttuihinsa kohtauksia *Yle Uutiset*.  22.3.2024. Viitattu 10.4.2024.
7. 1 2 3  Tuomasjukka, Tuukka.: "Toivon, että en olisi ikinä ryhtynyt toimittajaksi", sanoo Matti Kuusela – tutkijan mukaan Aamulehti on vastuussa siitä, että toiminta sai jatkua *Journalisti*.  25.3.2024. Viitattu 26.3.2024.
8. ↑  Antti Palomaa, JSN sai kantelun Aamulehden päätöksestä poistaa satoja juttuja verkosta Yle.fi, uutiset, 22.3.2024, viitattu 22.3.2024
9. 1 2 3  Kokko, Tuomas: Jouko Jokinen arvostelee Aamu­lehden päätöstä poistaa palkitun toimittajan juttuja *Helsingin Sanomat*.  23.3.2024.
10. ↑  Veli-Pekka Lehtonen: Ex-päätoimittaja Matti Apunen alaisensa sepittämistä lehtijutuista: "Journalismissa pitäisi olla tilaa leikittelylle" *Helsingin Sanomat*.  22.3.2024.
11. 1 2  Jussi Lehmusvesi, Veli-Pekka Lehtonen: Palkitun toimittajan jutuista paljastui keksittyjä asioita, Aamulehti poistaa 551 juttua *Helsingin Sanomat*.  22.3.2024.
12. ↑  Shattered Glass | Vanity Fair *web.archive.org*.  5.2.2015. Viitattu 23.3.2024.
13. ↑  Simopekka Virkkula: Aamulehden toimittajalle Matti Kuuselalle merkittävä kulttuuripalkinto *aamulehti.fi*. Viitattu 29.1.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |